
Családközpontú ellátás a koraszülött intenzív osztályon

   Dolgozatom témája a családközpontú ellátás a koraszülött intenzív osztályon. Kutatásom fő céljaként felmértem, hogy a szülők mennyire tartják családbarátnak a Békés Vármegyei Központi Kórház Pándy Kálmán Tagkórház Perinatális Intenzív Centrum osztályát.
   Kutatási célom elérése érdekében saját készítésű papír alapú kérdőíveket osztottam ki a Békés Vármegyei Központi Kórház PIC részlegén az ott fekvő gyermekek szülei között, a Koraszülött gondozó szakrendelésen, ezen kívül online is megosztottam a kérdőív másolatát egy zárt csoportban, olyan szülők között, akik nemrégiben még az osztályon tartózkodtak. Kérdőívemben olyan kérdéseket tettem fel, amelyek a hipotéziseim alátámasztására szolgálnak.
    A kutatásom eredményeképpen kijelenthető, hogy a koraszülött gyermekek szülei elégedettek a családközpontú ellátással, amit a gyulai PIC osztályon megtapasztaltak. A négy hipotézisem közül mindegyik beigazolódott. Kiderült, hogy az édesanyák nagy része aktívan részt vesz a gyermek körüli ápolási teendőkben. Az anyatejes táplálás támogatása tekintetében a legpozitívabb eredmények születtek, a szakdolgozóktól kapott megfelelő tájékoztatás és segítség következtében az édesanyák sikeresen tudják a gyermeküket szoptatni. A kenguru módszert a szülők nagy része nem ismerte, de a jelenlegi tudásuk és tapasztalataik alapján teljes mértékben elégedettek vele. Az anyaszállást szívesen veszik igénybe az édesanyák, emellett nagy népszerűségnek örvend a rooming-in szoba is. A látogatással kapcsolatban a szülők szinte fele érzi úgy, hogy bármikor bemehetett, illetve az ezzel kapcsolatos Likert-skála alapján az átlag pontszám nagyon jó értékben nyilvánul meg.
     Javasolnám, hogy a szülők kezdetben kis lépésekben vegyenek részt a gyermekük ellátása során, így kevésbe lennének bizonytalanok. Az anyatejes táplálás habár hatékonynak bizonyult, az 1500 gramm alatti koraszülöttek körében gyakran nem valósul meg a szoptatás, így törekedni kell rá, hogy amíg a mellre tétel nem tud megvalósulni, addig is szoptatás barát módon történjen a táplálás. A gyermek látogatása során tapasztalt negatív élmények, korlátozások okát én főként az ápoló személyzet hiányában látom, aminek a megoldására létszámbővítést indítványoznék. Illetve minden szakdolgozónak javasolt részt venni a FINE - Családközpontú fejlődéstámogató ellátás képzésen, ami által a koraszülött ellátás még inkább családbarát szemléletűvé válhatna.



